## Rješenje kojim se Saši Vakuli oduzima odobrenje za rad investicijskog savjetnika

### NN 107/2009 (9.9.2009.), Rješenje kojim se Saši Vakuli oduzima odobrenje za rad investicijskog savjetnika

107 09.09.2009 Rješenje kojim se Saši Vakuli oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

2729

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Saši Vakuli iz Samobora, Barbarina 18, za rad investicijskog savjetnika, na sjednici održanoj 3. rujna 2009. godine donijela je

RJEŠENJE

1. Saši Vakuli iz Samobora, Barbarina 18, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 120.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 25. ožujka 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Saši Vakuli iz Samobora, Barbarina 18, za rad investicijskog savjetnika.

Nakon izvršenog uvida u predmete Agencije klasa: UP/I-451-04/07-08/62 i klasa: 451-04/09-17/44, utvrđeno je sljedeće:

Rješenjem Agencije, klasa: UP/I-451-04/07-08/62, urbroj: 326-111/08-3, od 10. siječnja 2008. godine, Saši Vakuli iz Našica, Braće Radić 103, zaposleniku investicijskog društva Argus vrijednosnice d.o.o., Zagreb, Makančeva 16 (dalje: Društvo), izdana je na neodređeno vrijeme dozvola za obavljanje poslova investicijskog savjetnika.

Budući da je u predmetu Agencije klasa: 451-04/09-17/44 Društvo 19. ožujka 2009. godine obavijestilo Agenciju da Saši Vakuli prestaje radni odnos u Društvu s 9. ožujka 2009. godine, to je imenovanom zaključkom Agencije, klasa: UP/I-451-04/09-07/12, od 2. travnja 2009. bio određen rok od 3 mjeseca za dostavu dokaza da je zaposlen u investicijskom društvu na poslovima investicijskog savjetnika. Iz dostavnice je razvidno da je predmetni zaključak Saši Vakuli uručen 27. travnja 2009. godine.

Saša Vakula nije u roku od 3 mjeseca (do 27. srpnja 2009. godine), a niti naknadno, Agenciji dostavio dokaz o zaposlenju u drugom investicijskom društvu, odnosno kreditnoj instituciji na poslovima investicijskog savjetnika.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

Slijedom izloženog, a s obzirom da Saša Vakula više ne ispunjava uvjete na temelju kojih mu je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrjeci ovog rješenja, dakle oduzeti mu odobrenje za rad investicijskog savjetnika i provesti upis oduzimanja odobrenja u Registru investicijskih savjetnika koji vodi Agencija, s danom upisa 3. rujna 2009. godine, pod rednim brojem 120.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog rješenja.

Klasa: UP/I-451-04/09-08/09

Urbroj: 326-111/09-3

Zagreb, 3. rujna 2009.

Predsjednik Uprave
Ante Samodol, v. r.

Rješenje, NN 107/2009-2729